Illum, il-Parlament Ewropew, il-Kunsill u l-Kummissjoni laħqu ftehim proviżorju dwar it-tielet proposta tal-Kummissjoni biex jiżdiedu sustanzi kimiċi oħra mal-lista ta' sustanzi kimiċi rikonoxxuti li jikkawżaw il-kanċer fuq il-post tax-xogħol. Bis-saħħa ta' dan il-ftehim, id-Direttiva dwar il-Karċinoġeni u l-Mutaġeni se tkopri ħames sustanzi kimiċi addizzjonali li jikkawżaw il-kanċer. Il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen, laqgħet il-ftehim bl-istqarrija li ġejja: “Permezz tat-tliet aġġornamenti suċċessivi tad-Direttiva dwar il-Karċinoġeni u l-Mutaġeni, ħadna pass fundamentali biex inħarsu lill-ħaddiema Ewropej mill-akbar qattiel sieket fuq il-post tax-xogħol: il-kanċer. Il-ftehim tal-lum dwar it-tielet proposta tal-Kummissjoni se jtejjeb il-kundizzjonijiet tax-xogħol għal aktar minn miljun ħaddiem tal-UE, u jipprevjeni iktar minn 22,000 każ ta' mard marbut max-xogħol. Se jgħin biex jinħolqu postijiet tax-xogħol aktar b'saħħithom u aktar sikuri, li huwa prinċipju ewlieni tal-Pilastru Ewropew tad-Drittijiet Soċjali. Pereżempju, dan il-ftehim se jiżgura ħarsien aħjar tal-ħaddiema fis-setturi tal-manifattura tal-batteriji tan-nikil u l-kadmju, it-tidwib taż-żingu u r-ram, il-laboratorji, l-elettronika, il-funerali u l-ibbalzmar, il-kostruzzjoni, il-kura tas-saħħa, il-plastik u r-riċiklaġġ. Fl-istess ħin, in-negozji fis-suq intern tagħna se jibbenefikaw minn regoli ċari u sempliċi dwar is-saħħa u s-sikurezza fir-rigward ta' dawn il-ħames sustanzi kimiċi. Ingħatat attenzjoni partikolari biex l-intrapriżi ż-żgħar u l-mikrointrapriżi jiġu megħjuna jikkonformaw mar-regoli l-ġodda. Il-ftehim tal-lum jikkonferma għal darb'oħra l-impenn kbir mill-atturi kollha għall-Pilastru Ewropew tad-Drittijiet Soċjali. Nixtieq nirringrazzja lir-rapporteur Laura Agea u x-shadow rapporteurs f'isem il-Parlament Ewropew, u lill-Presidenza Rumena u l-predeċessuri tagħha f'isem il-Kunsill. Dan il-ftehim issa għandu jiġi kkonfermat malajr biex jiġi żgurat li r-regoli l-ġodda jkunu fis-seħħ għall-elezzjonijiet Ewropej f'Mejju 2019.” Il-passi li jmiss Il-ftehim se jitressaq lill-Kumitat tar-Rappreżentanti Permanenti tal-Kunsill (Coreper) għall-approvazzjoni tiegħu. Ladarba r-Rappreżentanti Permanenti tal-Istati Membri jikkonfermaw il-ftehim, se jitressaq għal votazzjoni finali f'seduta plenarja tal-Parlament Ewropew. Sfond Il-kanċer huwa l-kawża ewlenija tal-imwiet marbuta max-xogħol fl-Unjoni Ewropea, u huwa responsabbli għal 53 % tal-imwiet kollha marbuta max-xogħol. Sabiex jitjieb il-ħarsien tal-ħaddiema mis-sustanzi kimiċi li jikkawżaw il-kanċer, il-Kummissjoni diġà ppreżentat tliet ċikli ta' tibdil fid-Direttiva dwar il-Karċinoġeni u l-Mutaġeni (2004/37/KE) ħalli jiġi limitat l-esponiment għal dawn is-sustanzi. Issa, 27 sustanza kimika li jikkawżaw il-kanċer huma koperti bid-Direttiva, li minnhom 26 ġew miżjuda jew aġġornati taħt il-mandat tal-Kummissjoni Juncker. L-ewwel emenda tad-Direttiva dwar il-Karċinoġeni u l-Mutaġeni ġiet adottata bħala d-Direttiva 2017/2398 mill-koleġiżlaturi fi tmiem l-2017. It-tieni proposta ġiet ippubblikata f'Jannar 2017 u ġiet miftiehma bejn il-koleġiżlaturi fi tmiem l-2018. Il-ftehim proviżorju tal-lum huwa wieħed mill-passi aħħarija fl-istadju tan-negozjati tat-tielet proposta mill-5 ta' April 2018. Eżempji konkreti tas-sustanzi u s-setturi kkonċernati minn din ir-reviżjoni jistgħu jinsabu f'din il-memo. Filwaqt li l-maġġoranza tal-Istati Membri għandhom limiti nazzjonali ta' esponiment għal ħafna sustanzi kimiċi li jikkawżaw il-kanċer, uħud mill-Istati Membri huma inqas stretti. Dan ifisser li l-ħaddiema mhumiex imħarsa b'mod ugwali fis-Suq Uniku kollu, u li ma hemmx kundizzjonijiet ekwivalenti ta' kompetizzjoni għan-negozji. Peress li l-għarfien xjentifiku dwar is-sustanzi kimiċi li jikkawżaw il-kanċer qed jevolvi b'mod konstanti, il-Kummissjoni tappoġġa proċess kontinwu ta' aġġornament tad-Direttiva dwar il-Karċinoġeni u l-Mutaġeni (id-Direttiva 2004/37/KE). Il-ftehimiet maqbula mill-Parlament Ewropew u l-Kunsill tal-Unjoni Ewropea se jtejbu l-ħarsien ta' madwar 40 miljun persuna, u se jgħinu biex jiġu salvati l-ħajjiet ta' aktar minn 100,000 ħaddiem tul il-50 sena li ġejjin. Dawn l-inizjattivi huma parti mill-isforz usa' tal-Kummissjoni biex ittejjeb l-istandards tas-saħħa u tas-sikurezza fuq ix-xogħol fl-Ewropa kollha. F'dan il-kuntest, il-Kummissjoni nediet rieżami fil-fond u aġġornament tal-leġiżlazzjoni eżistenti f'Jannar 2017. Għal aktar informazzjoni Stqarrija għall-istampa: Il-Kummissjoni tkompli tieħu azzjoni biex tħares aħjar lill-ħaddiema mis-sustanzi kimiċi li jikkawżaw il-kanċer MEMO: Commission follows up on workers' protection from cancer-causing chemicals: frequently asked questions on the third revision of the Carcinogens and Mutagens Directive Segwi lil Marianne Thyssen fuq Facebook u Twitter Inkiteb biex tirċievi bl-email u bla ħlas il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni